הוועדה המיוחדת לפניות הציבור, כנסת 15, פרוטוקול מספר 61, 2001-12-02 11:30

סופה לנדבר: רבותי, שלום לכולם, אני אסירת תודה לראש העיר על קיום הישיבה של הוועדה לפניות הציבור כאן באשדוד.

סופה לנדבר: שלומית היא מנהלת הוועדה וגם תושבת אשדוד לשעבר.

סופה לנדבר: אני אגלה סוד שבמקום הזה היא גדלה, אז זה היה מרכז קליטה, אחד מהטובים בעיר.

סופה לנדבר: אני רוצה לומר תודה לראש עיריית אשדוד, צבי צילקר, שנתן לנו אפשרות וכיבד אותנו בבניין העיריה לנהל את הישיבה כאן כדי לא לסחוב את הנוכחים לכנסת.

סופה לנדבר: תודה לך, צבי, וגם לך, דוד, ראש מינהל הרווחה.

סופה לנדבר: אנחנו היום כאן מכמה סיבות.

סופה לנדבר: קיבלנו מספר פניות על בניין מגורים שנמצא באשדוד ברחוב הפרחים.

סופה לנדבר: המקום הזה נבנה בשנות השבעים לדיור ציבורי בחסות חברת עמיגור וזה היה בניין שחברת עמיגור קיבלה על עצמה את האחזקה עליו.

סופה לנדבר: עלו מספר בעיות לוועדה לפניות הציבור בכנסת מתושבי הבניינים האלה ואני אבקש מראש עיריית אשדוד לכבד אותנו ולפתוח את הישיבה.

צבי צילקר: אני מכהן כראש עיריית אשדוד וזאת פעם ראשונה שהוועדה לפניות הציבור מגיעה אלינו.

צבי צילקר: זה אקט בלתי רגיל ואני ממש רוצה להודות לך על כך ולומר שהירידה של הוועדה לשטח היא אחת הדרכים לראות את הפגמים בעיניים, לשמוע את הדיירים, לא להסתפק במכתב או בפגישה שטחית.

צבי צילקר: מדובר במאות אנשים שגם כך קשה להן ואני חושב שזה אקט תודה על דרך חדשה שלא מוכרת לי, אבל זאת הדרך היחידה המובנת לי.

צבי צילקר: גם כשאנחנו מקבלים תלונות, ואשדוד היא עיר גדולה, החמישית בישראל, אנחנו יורדים לשטח ובודקים ואז התמונה יותר ברורה ופשוטה.

צבי צילקר: כשאתה נמצא בשטח זה יוצר אמינות אצל התושבים שהנה באו חברי כנסת לראות אותם ולא עוד מכתב שנשלח ונמרחה תשובה.

צבי צילקר: אני חושב הדרך שבה את הולכת היא יוצאת מן הכלל ואני רוצה להודות לך וגם אם הבעיה היא בביתנו, אני מקווה שיימצא לה הפתרון.

צבי צילקר: עמיגור מטפלת על פי הקצבה ממדינת ישראל ואם מדינת ישראל לא מקציבה, עמיגור באותה רמה.

צבי צילקר: אני יכול להעיד, ואין פה ניגוד אינטרסים, שעמיגור עושה מאמץ גדול ומוסיפה לפעמים אמצעים לא מבוטלים כדי שהטיפול יהיה יותר טוב.

צבי צילקר: בתים מצריכים אחזקה וכדי להביא אותם לרמה הנאותה צריך לסייע מפני שהדיירים שנמצאים באותם בתים, בקושי מסוגלים לסייע לעצמם.

צבי צילקר: חלק נמצאים שם כדיירים הרבה מאד שנים, חלק נמצאים בתקופת מעבר, אבל נדמה לי שזאת פניה למשרד השיכון.

צבי צילקר: אני מקווה שתהיה תשובה די מהירה לנושא שלנו היום.

צבי צילקר: תודה.

סופה לנדבר: תודה לך.

סופה לנדבר: תודה שקיבלת אותנו, תודה על הדברים שלך ולפני שאני אתן לדיירים להעלות את הדברים אני רוצה להגיד שהמכתב שקיבלתי חתום על ידי רוב הדיירים שחיים בבית הזה, כ-400 נפשות.

סופה לנדבר: רובם עולים עם בעיות שהיום גם ראינו אותן – רטיבות, איכות בניה ירודה, איכות בניה לא טובה, חולדות ועכברים, צינורות רקובים לגמרי, מערכת חשמל מקולקלת שגורמת לנזק גם למכשירי החשמל, מעליות ועוד.

סופה לנדבר: ראינו שגם נכים שחיים בבית הזה צריכים לעלות וכאשר אין להם מעלית זה יותר בית סוהר.

סופה לנדבר: לפי החוק בדירות של נכים צריכים להיות התקנים מיוחדים כדי שאדם שיושב בכסא גלגלים יוכל לעלות לבית הזה.

סופה לנדבר: את התשתיות צריכים לתקן שם ולהכין אותם לשימוש של נכים.

סופה לנדבר: אלה הבעיות שעלו בפניות שקיבלנו וחתומות על ידי הדיירים, ועכשיו תשמעו את הדיירים שידברו.

סופה לנדבר: אם תצטרכו תרגום, שלומית תעשה את זה.

בן-ציון דיגורקר: יש בעיות עם המשחקים של הילדים, שהורידו אותם ולא החזירו.

בן-ציון דיגורקר: היה גן משחקים, היו ספסלים, היתה תאורה ועכשיו אין לנו את כל זה.

דוד הרטום: בתוך החצר?

בן-ציון דיגורקר: כן, בתוך החצר.

דוד הרטום: אם זה בתוך החצר זה שייך לעמיגור.

סופה לנדבר: אם זה לא קשור לעיריה אנחנו נשחרר את ראש העיר.

יגאל אסף: כל עוד ראש העיר עדיין פה אני מבקש שאם יוחלט לעשות בדיקה כוללת של כל המבנה הזה על כל הבעיות היחודיות שלו, יכול להיות שנצטרך את העזרה של האגף הקהילתי.

צבי צילקר: מה המשמעות של זה?

יגאל אסף: הגעתי לכאן בשעה 9 בבוקר.

יגאל אסף: הספקתי לראות הרבה מאד דירות ודיברתי עם הרבה מאד דיירים.

יגאל אסף: בנוסף לנושא ההנדסי-תחזוקתי יש שם הרבה בעיות חברתיות מכל מיני סוגים.

יגאל אסף: יש בעיות של סמים שנמכרים בחצרות, של מסוממים ועוד.

יגאל אסף: אני מבקש שתהיה פעולה משותפת עם העיריה.

צבי צילקר: בהחלט.

צבי צילקר: נמצא פה מנהל מינהל הרווחה ואם יש בעיות מסוג רווחה שאנחנו אמורים לטפל בהן במחלקת הרווחה, נעשה את זה ברצון רב.

סופה לנדבר: תודה רבה לך.

בן-ציון דיגורקר: עיקר הבעיות הן שהמבנה הזה נועד לאכלוס זמני ואנשים שם נכנסו לאכלוס קבוע.

בן-ציון דיגורקר: רוב האנשים שגרים שם סובלים מבעיות התחזוקה של המבנה.

בן-ציון דיגורקר: עיקר הבעיה היא התחזוקה הכללית – הצנרת, הביוב, החשמל ועוד.

בן-ציון דיגורקר: הצנרת סתומה מבפנים בין הקיר החיצוני לקיר הפנימי.

בן-ציון דיגורקר: המבנה הזה בנוי בצורה שונה לגמרי ולא כמו שבונים היום.

בן-ציון דיגורקר: זה מבנה מיוחד שקשה לתאר אותו.

בן-ציון דיגורקר: הוא נבנה בצורה כזאת שהתחזוקה שלו צריכה להיות מיוחדת ולא כמו תחזוקה של בניין רגיל.

בן-ציון דיגורקר: יש קיר חיצוני וקיר פנימי ובין שני הקירות האלה עוברת צנרת חשמל ומים שגורמת להרבה בעיות: פיצוצים בצנרת, נזילות ובקושי יש גישה אליהם.

בן-ציון דיגורקר: לא פעם התפוצץ בשבת צינור ראשי של המים ואנחנו נשארנו כל השבת בלי מים כי לא היה מי שיבוא לתקן את זה.

בן-ציון דיגורקר: יש הרבה בעיות תחזוקה יותר מאשר בעיות אישיות של כל דייר בתוך הבית.

בן-ציון דיגורקר: התחזוקה הכללית של הבניין היא בעייתית ואנחנו לא יודעים למי לפנות.

בן-ציון דיגורקר: כשאנחנו פונים לעיריה אומרים לנו שזה שייך לעמיגור, עמיגור אומרת שזה שייך לעיריה או לקבלן פרטי ומי שסובל אלה הדיירים.

סופה לנדבר: עוד מישהו רוצה להוסיף משהו?

אנה טרפימינקה: (מדברת ברוסית ושלומית קולמן מתרגמת) היא מתגוררת במתחם ארבע שנים.

אנה טרפימינקה: לפני כמה זמן היא אספה מכל המשפחות דוברות רוסית חמישים שקל שהיו מיועדים לתיקונים.

אנה טרפימינקה: כל הזמן יש פיצוצים בצנרת.

אנה טרפימינקה: היא סובלת מ-75% נכות.

אנה טרפימינקה: הבן שלה סובל מאסטמה ולוקח סטרואידים והאבק מאד משפיע על הבריאות שלו.

אנה טרפימינקה: הוא מטופל בבית החולים קפלן ומקבל טיפול מיוחד.

אנה טרפימינקה: המצב שלו נעשה גרוע בגלל המצב ובגלל הריחות שיש בדירה.

אנה טרפימינקה: הדיירים בעצמם אספו חמישים שקל ועשו הלבנת קירות מיוזמתם.

אנה טרפימינקה: במשך ארבע שנים שהיא גרה שם היא טוענת שעמיגור לא נקפה אצבע ולא עשתה שם שום דבר.

אנה טרפימינקה: בשבוע שעבר נשרפה לה הטלוויזיה ונשרף לה הדוד שמש כתוצאה מליקויי חשמל.

אנה טרפימינקה: היא פנתה לעמיגור לתקן את הדוד שמש ואמרו לה להזמין באופן פרטי כי עמיגור לא אחראי לכך.

אנה טרפימינקה: היא הזמינה באופן פרטי חשמלאי שתיקן לה את זה, שילמה מאתיים שקל ועכשיו היא צריכה לשלם עוד 400 שקל.

אנה טרפימינקה: מתגוררת שם אוכלוסיה קשה, אוכלוסיה של חולים ואנשים חלשים ומישהו צריך לתת את הדעת על כך.

בן-ציון דיגורקר: ברוב הבניין גרים אנשים חולים והבעיה עם המעלית מאד מאד קריטית כי אנשים תקועים בבית ולא יוצאים לבדיקות או לטיפולים.

בן-ציון דיגורקר: דיברתי אישית עם הטכנאים של אלקטרה והם אומרים שעמיגור לא מתקצבת את התיקון.

בן-ציון דיגורקר: זה שעמיגור לא מתקצבת את התיקון לא מאפשר להם לבצע טיפול יסודי.

בן-ציון דיגורקר: יש חשבונית של מכבי אש באשדוד שדורשים תשלום עבור חילוץ אנשים מהמעלית ואין מי שישלם את זה.

סופה לנדבר: תודה רבה לך.

סופה לנדבר: לפני שבועיים קיבלתי מכתב שהיה קשור למצב הסוציו-אקונומי של המשפחות.

סופה לנדבר: הוא הועבר אליי על ידי אנה טרפימינקה.

סופה לנדבר: שלחתי לשם את יושב ראש התאחדות יוצאי ברית המועצות יחד עם מתנדבי התאחדות יוצאי ברית המועצות ולפני שבוע ימים הייתי שם.

סופה לנדבר: קיבלתי תרומה שמיכות ממישהו בירושלים ואני נוהגת לחלק את הדברים בסניפי התאחדות יוצאי ברית המועצות.

סופה לנדבר: מכיוון שזה קרה באשדוד נסעתי עם מתנדבי הסניף לחלק שם שמיכות.

סופה לנדבר: אחרי מה שראיתי שם לא יכולתי להירדם במשך כמה לילות.

סופה לנדבר: אני התביישתי שהייתי במקום, התביישתי שאני נציגת הכנסת כאן, אני נציגת המדינה כאן משום שזה דבר שקשה לתאר.

סופה לנדבר: בגלל זה בעצם ביקשתי שהוועדה תתחיל את הישיבה שם, כדי שכל אחד יהיה מסוגל לראות את זה בעיניים ולהתרשם ועכשיו ננהל את הישיבה.

סופה לנדבר: לפני שאני אבקש מאורי זניר או מנציגי עמיגור שהגיעו יחד איתך לדבר, אני רוצה לומר כמה דברים.

סופה לנדבר: הוועדה הכינה את החומר לחוק זכויות הדייר בדיור ציבורי ושם כתובים דברים שאני רוצה לציין לפני הכל: יש חבות של חברה בדיור ציבורי, במשך שישים יום אחרי חתימת החוזה החברה צריכה לטפל בבעיות הקיימות בכל דירה ששייכת לחברה שקיבלה על עצמה את התחזוקה של הבניין, חובת החברה תוך שלושים יום מיום קבלת הפניה מהדייר לטפל בבעיות, מה החברה צריכה לתקן ומה החברה לא צריכה לתקן ובעצם בפועל כל התקציב מגיע ממשרד השיכון.

סופה לנדבר: החברה צריכה לרכז את הבעיות ולקבל את הכספים ממשרד השיכון.

סופה לנדבר: בחוק כתוב איזה תיקונים חייבים להיות על חשבון החברה – מערכת המים, צינורות המים, שעון המים, דוד, רצפה, פגם בטיחותי, איטום, תיקון סדקים ובעצם כל הדברים שראינו.

סופה לנדבר: לפי החוק יש גם ועדת חריגים שכל דייר במצב סוציו-אקונומי קשה יכול לפנות אליה עם תיקונים שלא נכנסים למסגרת החוק הזה או שהחברה לא חייבת לטפל בהם.

סופה לנדבר: גם החברה עצמה יכולה להגיש את המסמכים של דייר זה או אחר לוועדת החריגים.

סופה לנדבר: אורי, ראינו את המצב והוא קשה ביותר.

סופה לנדבר: אני לא רוצה להגיד שחומרת המצב היא גם בגלל שבבית הזה גרות 400 נפשות, שהמצב הסוציו-אקונומי שלהן קשה ביותר.

סופה לנדבר: בהזדמנות זאת אני רוצה להגיד שלפני מספר ימים, אחרי כתבה על משפחה עם 12 ילדים, שקיבלה שתי דירות בבית הזה, חברת תנובה הגיעה לבניין הזה בלילה ונתנה תרומה.

סופה לנדבר: אני אסירת תודה על התרומה הזאת והאמא כתבה שהילדים לא ראו כל כך הרבה דברי מזון, סוכריות, גלידה וממתקים במשך כל השנים שהם חיים כאן בארץ.

סופה לנדבר: תודה לחברה שהשתתפה במצב הסוציו-אקונומי של המשפחה ושלחה את מה ששלחה.

סופה לנדבר: אני מאמינה שהחברה תמשיך לעזור למשפחה הזאת.

סופה לנדבר: אורי, בבקשה.

אורי זניר: לגבי הערתו של ראש העיר על בתים אחרים שישנם במצב כזה – המבצע של מכירת הדירות לדייריהם הביא אותנו למכור באשדוד בלבד כ-1,400 יחידות דיור בשלוש השנים האחרונות.

אורי זניר: כתוצאה מזה רוב הבתים הפכו להיות רוב רוכשים ועמיגור מפסיקה לטפל בהם כי היא לא מחוייבת ברגע שהיא מיעוט בבית.

אורי זניר: הסלאמס הזה יילך ויתפשט לא רק באשדוד אלא בכל המדינה.

אורי זניר: לגבי הבית המסויים הזה – זה איננו בית רגיל.

אורי זניר: לפני 25 שנים רצתה חברה צרפתית לעשות ניסוי בארץ ומצאו שתי עיריות שנתנו רשיונות בניה לדבר כזה: אור עקיבא ואשדוד.

אורי זניר: באור עקיבא נהרסו הבתים האלה על ידי המדינה לפני כשמונה שנים ורק באשדוד הם נשארו.

אורי זניר: הבתים האלה הועברו על פי הוראת המדינה לניהולה של הסוכנות כשהם היו חדשים, לשימוש כמרכז קליטה.

אורי זניר: לפני שש שנים הסוכנות העבירה לעמיגור 11 מכרזי קליטה, 10 שהיו בבעלותה ואחד שבבעלות המדינה וזה פלדות.

אורי זניר: היא העבירה אותו במצב פחות טוב ממה שהוא נמצא עכשיו כי השקענו בו ולמעשה היא העבירה אותו עם הדיירים.

אורי זניר: שני שלישים מהדירות היו מלאות וברור שאי אפשר היה להפוך את זה לבית קשישים כי אלה דירות גדולות של שלושה וארבעה חדרים ולא ניתן לחצות אותן בגלל החומרים שמהם הן עשויות.

אורי זניר: על כן הפכנו את זה לדירות רגילות כאשר מחצית הדירות הפנויות נמסרו למועמדי משרד השיכון בעלי משפחות גדולות ומחציתן למועמדי משרד הקליטה בעלי משפחות פחות גדולות, לפי חלוקה של שלושה וארבעה חדרים.

אורי זניר: עמיגור השקיעה באחזקה שוטפת ובעוד כמה דברים.

אורי זניר: מי שהיה בסיור ראה גם חלקות דשא מטופחות ומגודרות, שמנו גם תיבות מכתבים חדשות ועוד כל מיני דברים.

אורי זניר: ברור שעמיגור לא יכולה ללא אמצעים מיוחדים להשקיע השקעות יסוד בבניין הזה.

אורי זניר: מהנדס החברה קבע שהשקעת יסוד שצריך לעשות שם, ואני לא חותם שזאת הפעם האחרונה שיצטרכו להשקיע, זה עניין של חצי מיליון דולר.

אורי זניר: המדינה לא נענתה לפניה שלנו להיענות לסכום הזה וחשוב להדגיש שזה בניין שנמצא בבעלות המדינה.

אורי זניר: יש בו משפחות עם ילדים, שכר הדירה נמוך וכ-60% משכר הדירה שאנחנו גובים, אנחנו מחזירים למשרד השיכון כך שכלכלית אנחנו רק מפסידים.

אורי זניר: ברור שאי אפשר לדרוש מאיתנו להמציא את האמצעים שאין לנו.

אורי זניר: אני לא רוצה להיכנס לפרטים, אבל לצערי, ואני לא אומר שזה באשמת הדיירים, אבל המצב העובדתי הוא שבבניינים האלה יש תרבות דיור נמוכה מאד.

אורי זניר: הבתים נצבעו ובכל זאת הם נראים כפי שהם נראים.

אורי זניר: עמיגור לא עושה גרפיטי ולכלוך וזה המצב.

אורי זניר: יש כמה אפשרויות: להשקיע את הסכום הדרוש, כחצי מיליון דולר כפי שעמיגור חושבת, או כל סכום שיסוכם על דעת משרד השיכון ועמיגור, ואני אשמח אם תהיה מעורבות של מהנדס העיר.

אורי זניר: הייתי שמח אם שלושה מהנדסים היו יושבים ומחליטים מה צריך לעשות וברגע שיוחלט מה צריך לעשות, משרד השיכון, שהוא הבעלים של המבנה, ישקיע את הסכום הדרוש.

אורי זניר: לטווח קצר יכול להיות שזה יפתור חלק מן הבעיות.

אורי זניר: אני לא מהנדס, אבל יש לי נסיון בשיכון ציבורי, ולדעתי זה לא יעזור כל כך כי יש להתייחס אל הבתים האלה כאל בעיה יסודית.

אורי זניר: באור עקיבא הבתים האלה נהרסו על ידי המדינה ואני חושב ששלושת הבתים האלה ראויים להתייחסות מקצועית מיוחדת.

אורי זניר: הם בנויים על מגרש גדול במרכז העיר וצריך לעשות תכנית ארוכת טווח של בינוי ופינוי ואולי להרוויח גם שטחים נוספים לבניה לצרכי עולים, ששר השיכון כל כך זקוק להם.

אורי זניר: צריך להסתכל על זה בראיה לשנים הקרובות ולא רק לחודשיים הקרובים.

אורי זניר: בינתיים שמים תחבושת, אבל תחבושת לא באה במקום ניתוח.

סופה לנדבר: אני מאד מעריכה אותך ולכן עכשיו אני מאד מאד מתאפקת במילים, אבל הבניין הזה לא ראוי למגורים, כך אני קובעת.

סופה לנדבר: זאת בושה וכתם למדינת ישראל שבבניין הזה מחזיקים אנשים.

סופה לנדבר: אני באמת מתאפקת ואני רוצה שנקבל החלטה קונסטרוקטיבית ביותר בגלל שאני לא אסכים שבבית הזה ימשיכו לגור אנשים בלי תיקונים ובלי שיפוצים.

סופה לנדבר: זה לא מקום לאנשים.

סופה לנדבר: יש לי פה תמונות שאני לא רוצה לחלק אותן כאן, אבל זאת פשוט בושה וחרפה למדינת ישראל ולעיר, שבעצם לא צעקה את הצעקה.

סופה לנדבר: יש שם ילדים קטנים וכאשר הייתי שם ביום גשום ראיתי שם דברים שאני לא רוצה להגיד אותם כאן.

עמרם אמזלג: הדיירים לא מספרים את כל האמת.

עמרם אמזלג: הם זורקים את הזבל מהחלון.

עמרם אמזלג: היתה מכת חולדות איומה ועמיגור השקיעה פעמיים בהדברת חולדות, אבל הם ממשיכים.

עמרם אמזלג: אני פניתי לעיריה כדי שיבואו לשים להם דוחות על כך שהם זורקים את הזבל מהחלון.

עמרם אמזלג: החלפנו להם את תיבות הדואר פעמיים ועשינו סיוד של כל הכניסה.

עמרם אמזלג: האישה שראינו שם שברה את ארון המטבח ואנחנו לא נתקין ארונות עליונים במטבח לפי ההסכם שיש לנו.

סופה לנדבר: אני מסכימה איתך שאסור היה לה לשבור את המטבח, אבל את הרטיבות בכל הקירות לא היא עשתה.

סופה לנדבר: זה קיים בכל דירה ודירה.

עמרם אמזלג: זה שייך למבנה עצמו.

עמרם אמזלג: האישה הזאת מתחזקת את הדירה שלה מתחת לכל בקורת ואם הייתי יודע הייתי מביא לך מסמכים שמראים כמה חברת עמיגור השקיעה שם.

עמרם אמזלג: כל הדיירים מתלוננים עליה והיא חד הורית עם שבעה ילדים.

סופה לנדבר: הייתי אצלה בדירה גם לפני שבוע ימים וראיתי את הדירה.

עמרם אמזלג: אני יכול לספק לך רשימה של כל התיקונים שעשינו שם.

סופה לנדבר: יש שם רטיבות, בעיות חשמל, היתה לה שריפה בבית.

עמרם אמזלג: זאת פעם ראשונה שאני שומע על השריפה.

עמרם אמזלג: הדוד שמש הוא שלה פרטי ועמיגור לא מטפלת בדודי שמש.

עמרם אמזלג: דובר על כך שהזמינו את מכבי אש לחלץ אנשים מהמעליות – תביאו לי את החשבון ועמיגור תשלם אותו.

סופה לנדבר: אני רוצה לשאול את מהנדס החברה מה קורה בבית הזה מבחינה בטיחותית.

מרק פריבס: היינו בבית הזה ושוחחנו עם הדיירים.

מרק פריבס: יכול להיות שאלה היו דיירים אחרים ולא אלה שראינו היום.

מרק פריבס: לגבי מעליות – יש הרבה ונדליזם בתוך הבניין, ההורים לא שומרים על הילדים.

סופה לנדבר: אני מבקשת, אל תרגיזו אותי עכשיו עם ונדליזם.

סופה לנדבר: ראיתי את הוונדליזם וראיתי גם את רשלנות החברה.

סופה לנדבר: אתם חוזרים על דברים שלא מקובלים עליי.

סופה לנדבר: אני שואלת אותך לגבי הרטיבות, בעיות החשמל ובעיות מעליות – מבחינה בטיחותית זה בסדר או לא?

מרק פריבס: בתוך הדירה זה לא בסדר אבל עמיגור לא מטפלת בתוך הדירה עצמה.

סופה לנדבר: ברטיבות שקשורה לאחזקת הבניינים אתם לא מטפלים?

מרק פריבס: הוצאנו כל שנה כמאה אלף שקל לטיפול בבניינים האלה, כולל פניות של דיירים לתיקונים של צנרת וביוב בתוך הדירות.

מרק פריבס: על כל פניה ענינו בחיוב ולא היו שום פניות נוספות.

סופה לנדבר: אני אתן לך העתקים של מכתבים שקיבלתי מדיירים שלא עניתם להם, אבל לא על זה שאלתי אותך אלא על הבטיחות.

מרק פריבס: אם יש בעיה של חשמל, צריכים לפנות לחברת עמיגור.

מרק פריבס: אנחנו לא יכולים לטפל בדברים שאנחנו לא יודעים עליהם ואם יש אלינו פניה, אנחנו מטפלים.

סופה לנדבר: אספתי מספר מכתבים.

מרק פריבס: אני לא יודע עליהם.

מרק פריבס: יש מעט מאד תיקונים לפי פניות של הדיירים וכל פניה לגבי הרכוש המשותף או צנרת של ביוב ומים בקירות המשותפים, עמיגור ענתה בחיוב וטיפלה.

מרק פריבס: יכול להיות שהיו פגיעות בתוך הדירות ואנחנו לא טיפלנו עד עכשיו בתוך הדירות.

סופה לנדבר: התחזוקה של הבית בסדר?

סופה לנדבר: המצב של הבית בסדר?

סופה לנדבר: הוא לא מסוכן?

מרק פריבס: אנחנו לא מתחזקים את הדירות עצמן.

מרק פריבס: לגבי קירות ורטיבויות – אם יש בעיה, אנחנו מטפלים.

מרק פריבס: מבחוץ הבית יחסית נקי.

מרק פריבס: חברת המשקם מטפלת שם בגינון והמקום נקי, לא ראינו זבל בחוץ, חוץ ממקרים בהם הדיירים זורקים את הזבל מהחלונות.

בני אלבז: חשוב לי להגדיר מה התחום שלנו בכל הבניין הזה.

בני אלבז: התחום שלנו הוא כל המתקנים עד המונה, כולל המונה.

בני אלבז: כפי שראיתי בהרף עין, ואני יכול לעשות בדיקה נוספת, המתקן של חברת החשמל הוא תקין ובטיחותי.

בני אלבז: לא פנו אליו עם בעיות חשמל וזה קשור לבעלי הבניין.

סופה לנדבר: אני רוצה לשאול את הדיירים – אתם לא יודעים שקיים עמיגור?

סופה לנדבר: אתם לא פונים לעמיגור ולא יודעים שצריכים לפנות לעמיגור לגבי בעיות שיש בבניין או שפניתם ולא קיבלתם תשובות?

בן-ציון דיגורקר: יש להבדיל בין שני סוגים של פניות: יש פניה אישית של דייר שיש לו בעיה אישית בדירה והוא מנסה להתמודד עם זה לבד.

שלומית קולמן: אנחנו שומעים פה שהדיירים לא פנו לעמיגור לגבי בעיות חשמל והשאלה היא אם זה נכון או לא נכון.

בן-ציון דיגורקר: ייתכן.

בן-ציון דיגורקר: אני לא יודע על כל דייר אישית אם הוא פנה או לא פנה.

בן-ציון דיגורקר: אני פניתי מספר פעמים בקשר לבעיות חשמל בבניין, בלי קשר לכל דירה בפני עצמה, אלא בעיית חשמל כללית – תאורה בחצר או הפסקות חשמל.

סופה לנדבר: אתם יודעים שיש לבניין הזה כתובת והכתובת היא עמיגור.

סופה לנדבר: כאשר יש בעיה של תחזוקה או של מעליות או בעיות אחרות, אתם פונים לעמיגור שצריכה תוך שלושים יום לתת לכם תשובות.

סופה לנדבר: קיבלתם תשובות?

בן-ציון דיגורקר: לא, לא פנינו כי לא היו בעיות כאלה.

יגאל אסף: אני רוצה להבהיר לעמיגור חד משמעית שאין דבר כזה שלא נכנסים לתחזק את הדירות.

יגאל אסף: אין מושג כזה.

יגאל אסף: יש הנחיה חד משמעית שכל נושא בטיחותי, לפי הגדרה של בטיחות, קודם כל מטפלים.

יגאל אסף: אתה לא יכול להגיד שלא מתחזקים את פנים הדירות כי עובדתית אתה מתחזק.

יגאל אסף: מתחילת השנה עמיגור מתוקצבת, בהתחלה בתקציב רגיל ולא מזמן העברנו גם תקציבים לנושא החריג.

יגאל אסף: כל דייר רשאי להגיש בקשה.

סופה לנדבר: אין כסף?

יגאל אסף: יש כסף.

סופה לנדבר: כמה כסף יש?

סופה לנדבר: יש שמונה מיליון לשיפוצים.

מרק פריבס: אבל לפי פניות של הדיירים.

יגאל אסף: כל פניה של דייר שהיא בכתובים ונופלת בתחום של חוק זכויות הדייר בשיכון הציבורי, צריכה לקבל טיפול באופן כזה או באופן אחר.

יגאל אסף: אם זה לא נמצא בסל הפריטים שמופיעים בתקנות, יש ועדת חריגים שתתחיל לפעול ולעמיגור יש כל ההנחיות.

יגאל אסף: במקרה או שלא במקרה ביום שלישי בבוקר אני אפגש עם מהנדס החברה ועם איש הכספים בנושא תקציב הוועדה, כדי לראות איך אנחנו מטפלים בנושא הזה.

יגאל אסף: אורי צדק.

יגאל אסף: זה לא בניין שנבנה בצורה רגילה.

יגאל אסף: הסוכנות היהודית תחזקה את הבניין עד שהוא נמסר לחברת עמיגור ומצבו היה בעשר דרגות פחות ממה שהוא היום, אבל עמיגור השקיעה בו.

יגאל אסף: לצד כל המחוייבות והבעייתיות של האחזקה יש מספר אלמנטים שעושים דין לעצמם, לא תרבות דיור ולא שום דבר.

יגאל אסף: השאלה היא איך אנחנו פותרים את הבעיה כי אנחנו צריכים לפתור אותה.

יגאל אסף: משרד הבינוי והשיכון צריך לתת תשובות במובן הגדול מבחינת תחזוקה.

סופה לנדבר: לא היתה פניה מעמיגור?

יגאל אסף: לא.

יגאל אסף: המכתב האחרון של פלדות מבחינת תחזוקה, גודל וכן הלאה הוא מכתב של מהנדס חברת עמיגור מה-25 בנובמבר 2001, להציף את זה במובן הגדול של הפרובלמטיקה.

סופה לנדבר: אחרי שאנחנו כבר היינו שם.

יגאל אסף: זה בעקבות הפניות.

דוד הרטום: זה בעקבות פניה של העיריה.

יגאל אסף: לא זה הוויכוח אלא שאנחנו צריכים כולנו, גם עמיגור, גם משרד השיכון וגם העיריה לראות איך אנחנו פותרים שם את הבעיה.

יגאל אסף: אני מודיע לכם שכדי לפתור את הבעיה של פלדות צריך לפחות פי חמישה מההצעה של החצי מיליון דולר.

יגאל אסף: מה שניתן פה זה כדי לפתור את הבעייתיות החיצונית ולאחר שסיירנו בדירות צריך יהיה לעשות בדיקה בכל דירה מבחינת תחזוקה.

יגאל אסף: ההשקעה ברמת יחידת דיור תכפיל ותשלש את הסכומים.

יגאל אסף: אחרי שראינו וביקרנו אני בדיעה שצריך להכין איזשהו דוח מסכם כולל, שיכלול גם את הפרמטר החברתי-קהילתי, מכיוון שיש שם בליל של אוכלוסיה.

יגאל אסף: מצד אחד יש שם עולים עם משפחות קטנות ומצד שני יש שם משפחות ברוכות ילדים מאד קשות.

יגאל אסף: אני לא רוצה לדבר על כל מה שיש מסביב עם כל ההשלכות החברתיות כולל סמים וכו', אבל זאת בעיה אחת.

יגאל אסף: הבעיה השניה היא הנושא ההנדסי מההתחלה ועד הסוף.

יגאל אסף: צריך להגיד: רבותי, זה המצב וזה עולה איקס כסף שמדינת ישראל צריכה להתמודד איתו.

יגאל אסף: המבנה נמצא מבחינת מיקום במקום אידאלי על שטח שאני לא יודע לאמוד אותו.

יגאל אסף: אפילו אם יחליטו מחר בבוקר שלא מפנים, צריך לנצל את עתודת הקרקע שיש שם ואולי להשביח את הקיים.

יגאל אסף: לכן אני אומר שצריך להיכנס עמוק לאיזושהי בדיקה, לתחום אותה בלוח זמנים ואז יתכנסו אנשי המקצוע גם של משרד הבינוי והשיכון ויחליטו מה שיחליטו.

יגאל אסף: עמיגור לא מסוגלת היום, בתקציבים העומדים לרשותה, להתמודד עם זה לבד.

יגאל אסף: אני אומר לכם באחריות גמורה שצריך לבחון באמצעות המשרדים הממשלתיים הנוגעים בדבר האם מבחינה תקנית בניין שמצופה באזבסט צמנט באופן כזה, בתקנים של היום, הוא ראוי למגורים.

יגאל אסף: אם אני נכנס לבית כזה וצריך למחזר אותו אני מחליף את כל המערכות – מים, ביוב, חשמל, מחיצות והכל.

יגאל אסף: השאלה שנשאלת היא האם בשלד הקיים של המבנה הזה, שהוא שלד פלדה שכולו לגו, אני יכול לעשות את זה?

יגאל אסף: רוב הדירות שם הן דירות ארבעה חדרים ואני לא יודע איזה סוג אוכלוסיה יש שם.

יגאל אסף: האם יש שם רוב של משפחות ברוכות ילדים?

יגאל אסף: אני לא יודע כמה מהן מטופלות בלשכות הרווחה.

יגאל אסף: אני מדבר לא רק כאיש משרד השיכון אלא גם כדירקטור בעמיגור ואני סומך את ידיי שהם עשו כל שנה, אבל יש שם ריכוז גבוה מאד של בעייתיות.

יגאל אסף: אני חושב שבכל בעיה בטיחותית חייבים לטפל מחר בבוקר ונכון אמר היועץ ההנדסי שלמראית עין שמבחינת יציבות הנדסית אין בעיה.

אורי זניר: חבל כי אם היתה בעיית יציבות היה צו הריסה.

יגאל אסף: צריך לבדוק את הכל כמכלול אחד.

דוד הרטום: אני רוצה להעיר למכתב ששלחה חברת עמיגור, שאמנם אין בעיית יציבות אבל המבנה נבנה בסטנדרטים נמוכים ביותר ועם הזמן התרחש בלאי מואץ שפגם במעטפת הבניין, בעמודי בטון, בקירות אזבסט, בתשתיות וכו'.

דוד הרטום: ברור לי שצריך בדיקה הנדסית, מהנדס בטיחות ומהנדס עיר ובכלל להחליט האם הבניין ראוי למגורים.

דוד הרטום: גם אם אין בעיה של יציבות המבנה, בהחלט יכול להיות שבשנת 2001 אי אפשר לגור בבניין עם קירות אזבסט.

דוד הרטום: השאלה צריכה להיות רדיקלית מאד ולא רק הנושא הקוסמטי.

דוד הרטום: יכול להיות שזהו מקום קלאסי לפרוייקט של פינוי ובינוי כי הוא בהחלט בנוי על חלקת קרקע גדולה מאד.

דוד הרטום: אולי צריך להוריד את כל המבנה ולשפץ אותו ועל ידי שיווק הקרקע לבנות דיור סוציאלי.

דוד הרטום: הדיירים לא מכירים ולא יודעים בדיוק את הזכויות שלהם.

דוד הרטום: בנושאים הבטיחותיים ובנושא חובת החברה שמתחזקת, אין לדיירים מודעות לנושאים האלה.

דוד הרטום: אני בהחלט מצטרף לדיעה שצריך לעשות בדיקה לא רק של מי שהתלונן.

דוד הרטום: מי שראה שם את הדירות מבין שהבדיקה צריכה להיות מיידית תוך פרק זמן מוגדר מאד ומעבר לבדיקה הכללית צריכה להיות בדיקה פרטנית.

דוד הרטום: אם בבדיקה של המבנה כולו יגיעו מהר למסקנה שהכל צריך להיהרס ומשהו אחר צריך להיבנות במקומו, ברור שההשקעה צריכה להיות מינימלית בדברים הבטיחותיים כדי שאנשים יוכלו לחיות באותה תקופת מעבר.

דוד הרטום: אם לא, צריך ללכת לפתרון רדיקלי גם בנושא הזה.

דוד הרטום: אנחנו עושים מאמצים גם בצד החברתי אבל הדבר קשה מאד.

דוד הרטום: אני אתן לחווה, שמכירה את הנושא הזה יותר טוב, גם בתוקף תפקידה הקודם כמנהלת המחלקה לקהילה, להרחיב בנושא.

סופה לנדבר: הנושא של היום הוא התחזוקה של הבניין ולכן אני לא רוצה לעשות סלט עם הנושא החברתי.

סופה לנדבר: אני אתן את רשות הדיבור למשרד הקליטה.

אירית וינר: מצאנו בבניין פלדות פתרון לבעיה שלא יכולנו לפתור במקום אחר.

אירית וינר: יש שם דירות גדולות יותר מהדירות המיועדות לאנשים קשישים וסמכנו על זה שיש מעלית.

אירית וינר: יש לנו זוג קשישים, שיכול היה ללכת להוסטל או למקבץ, אבל יש להם בת מפגרת שהם דורשים לגור איתה ואז הם צריכים שלושה חדרים.

אירית וינר: דירות שלושה וארבעה חדרים נמצאות בדרך כלל בקומות עליונות, כמו גם בפלדות, אבל זה הבניין היחיד שגם היתה בו מעלית.

אירית וינר: מה שקרה הוא שהאנשים הקשישים האלה תקועים בבית וכל הזמן מגיעים אלינו אנשים שמבקשים להחליף את הדירה.

אירית וינר: גם הבוקר הגיעה אלינו משפחה שרוצה להחליף את הדירה בגלל תנאי המגורים ומדובר במשפחות שבדרך כלל גרות בדירות האלה לא בגלל שמראש הן היו במצב סוציו-אקונומי נמוך אלא בגלל שהם עולים חדשים והם מבוגרים.

אירית וינר: הם מאד מאד סובלים אבל אין לנו מה להציע להם כי אין באשדוד בניין עם דירות גדולות לדיור הציבורי שיש לו גם מעלית.

אירית וינר: אני לא יודעת מה יהיה עם המשפחות אם יחליטו על פינוי ואיפה הן ישוכנו בינתיים.

אורי זניר: צריך בינוי חליף שייתן פתרון זמני.

דוד הרטום: גם אם יש שם כאלה שפונים, הייתי מבקש שלא יפנו לשם דיירים חדשים.

אירית וינר: יש שם דירה אחת שאף עולה לא היה מוכן להיכנס אליה כי היא במצב נוראי.

חווה בר-יוסף: אני לא רוצה להתייחס למרקם החברתי, שהוא באמת קשה שם.

חווה בר-יוסף: נכנסנו לשם לפני כשלוש שנים עם העובדת הקהילתית, אחרי הרבה מאד תלונות של הדיירים, וביקשנו להביא את עמיגור לשם כדי לראות את המפגעים אבל לא הצלחנו.

חווה בר-יוסף: בסופו של דבר הוצאנו מכתב די חריף לעמיגור על מפגעים שהיו בחוץ – ארגז חול שהקשישים נפלו לתוכו בערב, מתקן משחקים שבור שיכול לגרום נזק לילדים ועוד.

חווה בר-יוסף: אני יודעת שאחרי הרבה מאד זמן היתה התייחסות.

חווה בר-יוסף: אני מצטרפת לדברי דוד לעשות שם פינוי ובינוי ובהחלט לפזר את המשפחות לאכלוס אחר.

חווה בר-יוסף: על שולחני יש כמה פניות של משפחות שרוצות לעבור משם ואין מוצא, אין לאן להעביר אותן.

סופה לנדבר: ראינו את המצב והוא לדעתי קשה מאד, הוא קטסטרופלי ולכן אני רוצה להמליץ על מספר דברים: להקים צוות משותף שיכלול את משרד השיכון, עמיגור, עיריית אשדוד, נציג הדיירים, נציג התאחדות עולי ברית המועצות במקום ומשרד הקליטה שיבדוק כל דירה ודירה.

סופה לנדבר: אני מקציבה לזה שבוע עד עשרה ימים ורוצה לדעת את המצב.

סופה לנדבר: אני גם ממליצה להזמין שמאי ומישהו ממכון התקנים כדי שנדע את המצב הבטיחותי של הבניין הזה.

דוד הרטום: מהנדס הבטיחות של העיריה יכול לעזור בצד הזה.

סופה לנדבר: לא, אני רוצה את מכון התקנים בעניין ולא רוצה עזרה.

יגאל אסף: במקרים כגון אלה, בעצה אחת עם עמיגור ועם העיריה, אנחנו מביאים יועץ הנדסי שתחום ההתמחות שלו הוא קונסטרוקציה.

יגאל אסף: הוא צריך לעשות את כל הבדיקות וזה לא יכול לקרות מעכשיו לעכשיו.

יגאל אסף: על פי הנסיון שלנו זה יכול לקחת מינימום חודשיים.

שלומית קולמן: המפרט הכללי והדירות הם שני דברים שונים.

יגאל אסף: דיברנו מבחינת הכדאיות, האם עדיף במבנה הזה במצב שלו דהיום להשקיע שיפוץ עמוק או שיבוא ויאמר אותו מהנדס: בחנתי את מצב המבנה, בחנתי את האלמנטים מהם הוא בנוי וכל השקעה יצטרכו לחזור עליה מידי שנה.

סופה לנדבר: אני רוצה לדעת מה הבטיחות של הדירות ומה המצב של הדירות ואני רוצה לדעת את מצב הבטיחות של הבניין.

סופה לנדבר: זה שני דברים שונים.

סופה לנדבר: לדבר הזה אני רוצה מהנדס בטיחות, מהנדס חיצוני שלא קשור לשום משרד.

יגאל אסף: מי יעסיק אותו?

סופה לנדבר: שמשרד השיכון ייקח אותו ואני אכתוב על זה מכתב לשר.

סופה לנדבר: דיברתי עם השר ואני חושבת שהמקום הזה לא ראוי למגורים.

סופה לנדבר: אני רוצה שעד ה-16 בדצמבר תגישו דוח ועד סוף דצמבר נקיים ישיבת ועדה מיוחדת בכנסת.

סופה לנדבר: במשך השבועיים האלה ועד סוף החודש, אם דרושים כספים אני רוצה שהנושא ייכנס לתקציב שנה הבאה.

סופה לנדבר: אני רוצה ריכוז של הבעיות שקיימות גם בתוך הבניין וגם בתוך הדירות.

סופה לנדבר: אנחנו נכתוב מכתב לחבר הנאמנים כי לא מקובל עליי שהעבירו את הבתים במצב המצוקה הזה.

סופה לנדבר: אני יודעת שעמיגור היא חברת בת של הסוכנות ויכול להיות שהיו חייבים לקבל את הבתים במצב כפי שקיבלו אותו, אבל מוזר לי למה משרד השיכון לא שלח לשם עד כה מהנדס בטיחות וכאשר היתה קבלה של הבתים האלה, למה עצמו את העיניים ולא ראו באיזה מצב עברו הבתים לאחזקתה של עמיגור?

יגאל אסף: שם זה קיבל את הטיפול הסופר מקצועי.

יגאל אסף: שם אין ועדי בתים.

סופה לנדבר: אין שם בעיות.

יגאל אסף: שלושה לא הפכו לבתי קשישים מתוך 11 ושמונה כן הפכו.

סופה לנדבר: אני לוקחת את הרשימה של כל 11 הבתים האלה שהפכו להיות דיור מוגן, אני אראה באחזקה של מי הם נמצאים ואם המצב שם מצוין, טוב מאד.

סופה לנדבר: אם המצב שם גרוע, אתם תצטרכו יחד עם משרד השיכון לטפל גם בבתים האלה.

יגאל אסף: אני יכול רק לייעץ.

יגאל אסף: לגבי אותו צוות משותף – ממשרד הבינוי והשיכון ימונה איש אכלוס, אני אדבר עם ישראל שוורץ שיציב מישהו לצוות הזה.

יגאל אסף: לגבי הנושא ההנדסי – אני אעלה את הנושא הזה בפני הנהלת המשרד ואנחנו נבקש למנות מישהו הנדסי בתיאום עם המהנדס הראשי של חברת עמיגור לראות את הסקר.

יגאל אסף: אני לא בטוח שנהיה מסוגלים להגיד לך עד ה-16 בדצמבר להגיד לך שזה הפתרון וזה מה שאנחנו מציעים.

יגאל אסף: אנחנו צריכים לקבל את הנתונים, הנתונים יצטרכו להיבחן וצריך יהיה לכמת אותם כלכלית בכסף.

יגאל אסף: זה לא יכול להיות מעכשיו לעכשיו.

יגאל אסף: הנושא ההנדסי הוא הנושא הכבד ביותר ואני אומר לך מנסיון שלנו שתוך שבועיים שום יועץ הנדסי רציני לא ייתן לך תשובה.

יגאל אסף: אם הוא רציני ורוצה לקבל את הנתונים, הוא צריך לבוא הנה, לעשות מדידות, צילומים ולבחון את העניין.

יגאל אסף: עשינו המון יעוצים כאלה ואחרים וזה לקח זמן.

יגאל אסף: הוא יצטרך לעשות השלמות, לשבת עם עמיגור, ללכת לרשות המקומית ואני רוצה שזאת תהיה עבודה רצינית כי אנחנו מדברים על פרוייקט רציני.

יגאל אסף: תוך שבועיים אני לא אצליח.

יגאל אסף: אם יחליטו על פינוי ובינוי זה יעבור לפאזה שלישית.

יגאל אסף: יצטרכו להביא שמאי, לראות באיזו ורסיה לעשות את זה כי זה רכוש מדינה.

סופה לנדבר: מנסיונך, כמה זמן אתם צריכים לדבר הביורוקרטי הזה?

סופה לנדבר: הרי אורי אמר על סמך משהו שהוא דורש חצי מיליון דולר.

סופה לנדבר: הרי יש כבר מסמכים ולא סתם הוא כתב שהוא צריך חצי מיליון.

סופה לנדבר: עד כמה שאני יודעת גם אתה וגם אורי מקצועיים.

סופה לנדבר: אני מבטיחה לך שאם תדרוש ממני עוד כמה ימים, אני אהיה גמישה אבל לא יותר מכמה ימים.

סופה לנדבר: כמו שאתה יודע לעבוד גם אני יודעת לעבוד וכשאני אומרת לך כמה ימים אני מתכוונת לכמה ימים.

יגאל אסף: בצוות המשותף אני מבקש שיהיה גם נציג של משרד הקליטה.

סופה לנדבר: בוודאי.

אורי זניר: אני מבקש סיכום של הישיבה הזאת בפקס.

סופה לנדבר: עד מחר תקבלו את הסיכום.

סופה לנדבר: תודה רבה לכולם, הישיבה נעולה.